અમદાવાદ મ્યુનિ. કોર્પોરેશનના વિસ્તારમાં રખડતા કુતરાઓને પકડી તેમના રસીકરણ અને ખસીકરણ માટે ત્રણ સંસ્થાઓને કામગીરી સોંપવામાં આવી હતી. આ ત્રણેય સંસ્થાઓ દ્વારા છ માસ દરમિયાન કરવામાં આવેલી કામગીરીનો અહેવાલ આગામી સ્ટેન્ડિંગ કમિટીની બેઠકમાં રજૂ કરવામાં આવશે. આ ત્રણેય સંસ્થાઓએ છ માસના સમયગાળા દરમિયાન શહેરના ૧૬૮૬૭ જેટલા કુતરાઓને પકડી તેમના રસીકરણ અને ખસીકરણની કામગીરી કરી છે. આ સંસ્થાઓને કામગીરી માટે લક્ષ્યાંક પણ આપવામાં આવેલો છે અને તેના માટે કોર્પોરેશન દ્વારા પણ સુવિધા પુરી પાડવામાં આવતી હોવાનું જાણવા મળે છે.